Α4-0170/95

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο όσον αφορά το συντονισμό μεταξύ της Κοινότητας και των κρατών μελών στον τομέα των ενεργειών εκπαίδευσης και κατάρτισης στις αναπτυσσόμενες χώρες (COM(94)0399 - C4-0158/94)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς την Επιτροπή και το Συμβούλιο σχετικά με το συντονισμό μεταξύ της Κοινότητας και των κρατών μελών στον τομέα των ενεργειών εκπαίδευσης και κατάρτισης στις αναπτυσσόμενες χώρες (CΟΜ(94)0399 - C4-0158/94), και το ψήφισμα του Συμβουλίου της 25ης Νοεμβρίου 1994,

- έχοντας υπόψη την έκθεση της Επιτροπής Ανάπτυξης και Συνεργασίας και τη γνωμοδότηση της Επιτροπής Πολιτισμού, Νεότητας, Παιδείας και Μέσων Ενημέρωσης (Α4-0170/95),

Α. επισημαίνοντας ότι η εκπαίδευση αποτελεί θεμελιώδες δικαίωμα του ανθρώπου,

Β. λαμβάνοντας υπόψη τη σπουδαιότητα της εκπαίδευσης και της κατάρτισης για τον εκδημοκρατισμό και την ανάπτυξη του κράτους δικαίου και των θεσμικών του οργάνων,

Γ. ανησυχώντας σοβαρά για τις σημαντικές περικοπές των κονδυλίων που προορίζονται για την κοινωνική πολιτική και την κατάρτιση σε ορισμένες αναπτυσσόμενες χώρες που ασφυκτιούν υπό το βάρος του χρέους ή της οικονομικής παρακμής,

Δ. λαμβάνοντας υπόψη την ανάγκη κατάλληλης παροχής βασικής εκπαίδευσης, υπό την έννοια του εφοδιασμού, τόσο των παιδιών όσο και των ενηλίκων, με τις γνώσεις και τις ικανότητες που τους είναι απαραίτητες για να διευρύνουν στο μέγιστο δυνατό βαθμό τις διαθέσιμες ευκαιρίες, υπό τις παρούσες συνθήκες ζωής και, ακόμη, λαμβάνοντας υπόψη την αξία μιας τέτοιας βασικής εκπαίδευσης για την κοινωνική συνοχή και την ένταξη κάθε ατόμου στην κοινωνία,

Ε. λαμβάνοντας υπόψη το βασικό ρόλο της εκπαίδευσης και της κατάρτισης ως απαραίτητης βάσης για την ανάληψη ενεργειών σε άλλους τομείς της αναπτυξιακής συνεργασίας, όπως είναι ο τομέας της υγείας, του οικογενειακού προγραμματισμού και της απασχόλησης, καθώς και τη μεγαλύτερη αποδοχή εκ μέρους του πληθυσμού των προσπαθειών που καταβάλλονται προς την κατεύθυνση αυτή,

ΣΤ. λαμβάνοντας υπόψη το ρόλο της εκπαίδευσης και της κατάρτισης στην καταπολέμηση της φτώχειας μέσω της προώθησης του παραγωγικού και δημιουργικού δυναμικού, ως παράγοντας ζωτικής σπουδαιότητας για τη διαρκή βελτίωση των συνθηκών διαβίωσης και για την ευημερία,

Ζ. λαμβάνοντας υπόψη ότι η εκπαίδευση και η κατάρτιση βελτιώνουν τις δυνατότητες απασχόλησης, ενόψει των ραγδαία μεταβαλλομένων συνθηκών και απαιτήσεων της αγοράς εργασίας, καθώς και ότι η κατάρτιση μιας τοπικής ομάδας ειδικευμένου και ικανού προσωπικού προωθεί την αυτόνομη ανάπτυξη,

Η. εκφράζοντας την ανησυχία του για τους πολλούς σπουδαστές και ειδικούς επιστήμονες οι οποίοι, μετά την ολοκλήρωση της εξαιρετικά δαπανηρής εκπαίδευσής τους εγκαταλείπουν τη χώρα τους, εν μέρει λόγω έλλειψης προοπτικών κατάλληλης απασχόλησης και αμοιβής, θέτοντας τις γνώσεις και τις δεξιότητές τους στη διάθεση των βιομηχανικών χωρών, όπου διάφοροι διεθνείς οργανισμοί συχνά τροφοδοτούν το πρόβλημα, προσφέροντας οικονομικά κίνητρα πέραν των δυνατοτήτων των αναπτυσσόμενων χωρών, εις βάρος τόσο των χωρών αυτών, όσο και των βιομηχανικών κρατών, αλλά και, εν μέρει, λόγω πολιτικών, εθνικών ή θρησκευτικών διώξεων,

Θ. εκφράζοντας την ανησυχία του για τα προβλήματα που δημιουργεί η αντιμετώπιση της εκπαίδευσης για όλους, εκ μέρους ορισμένων χωρών, ιδιαίτερα όσον αφορά τα κορίτσια και τα μέλη μειονοτικών θρησκευτικών ομάδων,

Ι. λαμβάνοντας υπόψη την ολοένα μεγαλύτερη επιδείνωση της κατάστασης εκατομμυρίων προσφύγων και εκτοπισμένων (λόγω πολέμων, της κρίσης και της φτώχειας), των οποίων η εκπαίδευση διακόπτεται βίαια και των οποίων η κατάσταση προσθέτει ένα βάρος σε γειτονικές και συχνά εξίσου φτωχές χώρες, ενώ, ταυτόχρονα, οι ικανότητές τους παραμένουν ανεκμετάλλευτες,

ΙΑ. λαμβάνοντας υπόψη το δικαίωμα του αυτόχθονος πληθυσμού για μια εκπαίδευση η οποία θα σέβεται τον πολιτισμό, την κληρονομιά, τη γλώσσα, την ιστορία και τις παραδόσεις τους,

ΙΒ. λαμβάνοντας υπόψη το δικαίωμα ίσων ευκαιριών για κορίτσια και αγόρια και τη θετική επίδραση της σχολικής και επαγγελματικής εκπαίδευσης των κοριτσιών και των γυναικών στην κοινωνική τους θέση, τη δημογραφική εξέλιξη, τη δημόσια υγεία, την παιδική θνησιμότητα καθώς και το οικογενειακό τους εισόδημα,

ΙΓ. λαμβάνοντας υπόψη ότι η πρόσβαση όλων στις δυνατότητες βασικής εκπαίδευσης καθώς και δυνατότητες επαγγελματικής κατάρτισης καλύτερα προσαρμοσμένων στις τοπικές ανάγκες και στην αγορά εργασίας της περιοχής θα μπορούσε να αναχαιτίσει το ρεύμα εγκατάλειψης των αγροτικών περιοχών και ταυτόχρονα θα μπορούσε να συμβάλει στην ανάπτυξη της υπαίθρου,

ΙΔ. λαμβάνοντας υπόψη το σημαντικό ρόλο των ΜΚΟ, οι οποίες αποτελούν βασικές συνιστώσες των στρατηγικών αλλαγής και καινοτομιών στις αναπτυσσόμενες χώρες,

1. υποστηρίζει την άποψη ότι όλα τα παιδιά, χωρίς καμία διάκριση ως προς το φύλο ή την προέλευση, πρέπει να έχουν πρόσβαση σε κατάλληλη βασική εκπαίδευση και, όπου κάτι τέτοιο είναι δυνατόν, σε τουλάχιστον πενταετή επίσημη εκπαίδευση, ότι θα πρέπει να συνεχιστούν οι προσπάθειες που καταβάλλονται για την κατά το δυνατόν πληρέστερη στοιχειώδη εκπαίδευση των ενηλίκων[semigr ] και ότι πρέπει να υποστηριχθούν και να επεκταθούν νέες ενέργειες στο πλαίσιο των οποίων απαιτούνται επειγόντως πρόσθετες εντατικές προσπάθειες για την ένταξη στον τομέα της εκπαίδευσης των γυναικών που δεν είχαν έως τώρα ενσωματωθεί[semigr ]

2. συνιστά την καθιέρωση της υποχρεωτικής εκπαίδευσης, η οποία να είναι δεσμευτική, χωρίς καμία εξαίρεση, και δεν επιτρέπεται να υπάρχουν κεκαλυμμένοι τρόποι μη παρακολούθησης, λ.χ. με τη δυνατότητα της «εξαγοράς», προκειμένου να συνειδητοποιηθεί έντονα από τον πληθυσμό η σπουδαιότητα της εκπαίδευσης για το μέλλον των παιδιών και της κοινωνίας στο σύνολό της και προτείνει να αποθαρρυνθεί η χρησιμοποίηση των παιδιών ως εργατικού δυναμικού, αντί να φοιτούν στα σχολεία, με οικονομικά κίνητρα όπως η παροχή αντισταθμιστικών επιδομάτων ή υποτροφιών[semigr ] ζητεί τη διασφάλιση της θεσμικής και οικονομικής επιβίωσης της στοιχειώδους εκπαίδευσης, με την εξεύρεση εναλλακτικών μεθόδων χρηματοδότησης, οι οποίες θα λαμβάνουν υπόψη τις κοινωνικές και οικονομικές συνθήκες των ενδιαφερομένων χωρών[semigr ]

3. θεωρεί αναγκαίο, ιδίως για τη διαμόρφωση της βασικής εκπαίδευσης, να χρησιμοποιούνται ευέλικτες μορφές διδασκαλίας, λ.χ. με τη μορφή κινητών σχολείων και δασκάλων για να καλυφθούν ορισμένες πολύ ειδικές ανάγκες που παρατηρούνται σε περιοχές ή χώρες στις οποίες υπάρχουν ομάδες πληθυσμού που δεν έχουν σταθερό τόπο διαμονής, ή παιδιά που ζουν στους δρόμους[semigr ]

4. επισημαίνει την ανάγκη να ληφθούν ενδεδειγμένα μέτρα για την καταπολέμηση της απασχόλησης των παιδιών προκειμένου να έχουν τα παιδιά τη δυνατότητα να φοιτούν στα σχολεία και ταυτόχρονα να εξασφαλίζονται στους γονείς τα ελάχιστα προς το ζην[semigr ]

5. ζητεί να περιληφθεί στην προβληματική για μια βασική εκπαίδευση η κατάσταση των παιδιών τα οποία ζουν σε περιοχές που πλήττονται από καταστροφές ή γενικότερη εξαθλίωση, καθώς και σε στρατόπεδα προσφύγων[semigr ]

6. ζητεί επίσης να υποστηριχθεί ιδιαίτερα η εκπαίδευση των προσφύγων και των εκτοπισμένων ατόμων, εκπαίδευση που πρέπει να παρέχεται κατά το δυνατό στη γλώσσα τους προκειμένου να διευκολυνθεί ενδεχομένως η επιστροφή στη χώρα τους[semigr ]

7. επισημαίνει τη δυνατότητα σύνδεσης της βασικής εκπαίδευσης με την απόκτηση βασικών γνώσεων σε τομείς της ζωής, όπως είναι η αναπαραγωγική υγεία, η διατροφή, το περιβάλλον, η βιοτεχνία και η γεωργία, και θεωρεί επίσης απαραίτητο να ενισχυθεί, όπως υποστηρίζει η Επιτροπή, η εκπαίδευση στον τομέα των δικαιωμάτων του ανθρώπου[semigr ]

8. επισημαίνει τις ανεπαρκείς χειρωνακτικές δεξιότητες ευρέων στρωμάτων του πληθυσμού στις αναπτυσσόμενες χώρες που οφείλονται σε ελλιπείς χειρωνακτικές δραστηριότητες κατά την παιδική ηλικία, και τονίζει, συνεπώς, τη σπουδαιότητα της κατάλληλης άσκησης, λ.χ. στο μάθημα της χειροτεχνίας ήδη στο δημοτικό σχολείο[semigr ]

9. ζητεί να δοθεί, κατά προτεραιότητα, σε όλα τα μικρά παιδιά, και ήδη στις πρώτες τάξεις του δημοτικού σχολείου, η δυνατότητα να διδάσκονται τόσο στη μητρική τους γλώσσα όσο και στην επίσημη γλώσσα ή επίσημες γλώσσες της χώρας τους, και οι τοπικές και δημόσιες αρχές να αξιολογούν ορθά τις συνέπειες των σχετικών μέτρων και να γνωστοποιούν τις εκτιμήσεις αυτές στον ενδιαφερόμενο πληθυσμό, και αποδοκιμάζει την πολιτική κρατών που αρνούνται το στοιχειώδες δικαίωμα της εκπαίδευσης με τη χρήση της μητρικής γλώσσας σε αγόρια και κορίτσια διαφορετικής εθνικής προελεύσεως, η οποία έχει κατοχυρωθεί από διεθνείς οργανισμούς και διεθνείς συμφωνίες[semigr ]

10. ζητεί οι αναπτυσσόμενες χώρες σε συνεργασία με τις τοπικές κοινότητές τους να εισηγηθούν πρακτικές πρωτοβουλίες σχετικά με το πώς μπορεί να δοθεί μεγαλύτερη προτεραιότητα στη χρηματοδοτούμενη από το δημόσιο βασική εκπαίδευση χωρίς να δημιουργούνται διακρίσεις σε βάρος των κοριτσιών ή των παιδιών από μειονεκτούσες ομάδες του πληθυσμού[semigr ]

11. διαπιστώνει ότι ο προγραμματισμός του διδακτικού προγράμματος, τα γνωστικά αντικείμενα και οι μέθοδοι διδασκαλίας καθώς και το διδακτικό υλικό αφορούν τις αναπτυσσόμενες χώρες και πρέπει να λαμβάνουν υπόψη τα πολιτισμικά τους δεδομένα, και ιδιαίτερα όσον αφορά τα δικαιώματα των αυτοχθόνων[semigr ] θεωρεί σημαντικό αφενός να ενθαρρυνθεί η ικανότητα σκέψης και η αυτόνομη κρίση και αφετέρου να προωθηθεί η διδασκαλία της αγωγής του πολίτη και η δημοκρατική αντίληψη[semigr ] τονίζει την ανάγκη της συμμετοχής των τοπικών κοινοτήτων στις διαδικασίες λήψης αποφάσεων, για παράδειγμα όσον αφορά τη διδασκαλία της μητρικής γλώσσας[semigr ]

12. επισημαίνει την ανάγκη ενός αποτελεσματικότερα στοχοθετημένου συντονισμού στο στάδιο προγραμματισμού καθώς και μακροπρόθεσμου σχεδιασμού σε όλους τους τομείς της εκπαίδευσης και της κατάρτισης, ιδιαίτερα μέσω μιας διαδικασίας διοικητικής αποκέντρωσης και μέσω μεγαλύτερης συμμετοχής των φορέων τοπικής αυτοδιοίκησης[semigr ] προειδοποιεί για τις συνέπειες που μπορεί να έχουν οι περικοπές για οικονομικούς λόγους, στα σχετικά κοινωνικά προγράμματα, τη στιγμή που οι προϋπολογισμοί μειώνονται και αναπροσαρμόζονται[semigr ]

13. υποστηρίζει, λαμβάνοντας υπόψη τις ποιοτικές και ποσοτικές ελλείψεις στα συστήματα εκπαίδευσης και κατάρτισης, ότι πρέπει να αποδοθεί προτεραιότητα στα μέτρα αποκεντρωμένης ανάπτυξης του δυναμικού των εκπαιδευτικών συστημάτων και στη βελτίωση της διαχείρισης της εκπαίδευσης σε όλα τα επίπεδα, με τη μεγαλύτερη συμμετοχή των φορέων τοπικών αυτοδιοίκησης, προκειμένου να αξιοποιηθούν κατά τον αποτελεσματικότερο τρόπο οι υπάρχοντες πόροι, ώστε να επιτευχθεί η μέγιστη αναβάθμισης της ποιότητας της παρεχόμενης εκπαίδευσης και το μέγιστο δυνατό επίπεδο φοίτησης στα σχολεία[semigr ] στο πλαίσιο αυτό θα πρέπει με κατάλληλα μέτρα να εξασφαλισθεί ότι το ποσοστό των κοριτσιών δεν θα υπολείπεται αυτού των αγοριών[semigr ]

14. θεωρεί σκόπιμο να προωθηθούν κατά προτεραιότητα τα συστήματα εκπαίδευσης και κατάρτισης τα οποία είναι προσαρμοσμένα στη φυσική, οικονομική και κοινωνική πραγματικότητα του λαού κάθε χώρας ώστε να ευνοείται κατά το δυνατό η ανάπτυξη της χώρας[semigr ]

15. θεωρεί αναγκαία την εξασφάλιση εναλλακτικών, μη επίσημων, εκπαιδευτικών ευκαιριών για παιδιά και ενήλικες που δεν είναι σε θέση να επωφεληθούν της επίσημης εκπαίδευσης ή που αναγκάσθηκαν να εγκαταλείψουν πρόωρα το επίσημο σχολικό σύστημα[semigr ]

16. αναγνωρίζει τη σπουδαιότητα της ενεργούς συμμετοχής γονέων, διδασκόντων, καθώς και φορέων των τοπικών αρχών στην παροχή της καλύτερης δυνατής εκπαίδευσης και ζητεί τη μελλοντική τους συμμετοχή[semigr ]

17. ζητεί μια διαγενεαλογική προσέγγιση στην εκπαίδευση η οποία θα αναγνωρίζει την αλληλουχία μεταξύ επενδύσεων στη μόρφωση των ενηλίκων και στην εκπαίδευση των παιδιών, ιδιαίτερα τη σχέση μεταξύ μόρφωσης των γυναικών και εκπαίδευσης των κοριτσιών[semigr ]

18. πιστεύει ότι η εκπαίδευση και η επιμόρφωση του διδακτικού προσωπικού και η κατάλληλη αμοιβή τους η οποία προσελκύει εκείνους που πραγματικά ενδιαφέρονται για το επάγγελμα του εκπαιδευτικού και αποτελεί γι' αυτούς κίνητρο ώστε να επιδιώκουν γενικά αποδεκτές υψηλές ποιοτικές προδιαγραφές, αποτελούν βασική προϋπόθεση για τη βελτίωση των συστημάτων εκπαίδευσης και κατάρτισης[semigr ]

19. επισημαίνει τη σπουδαιότητα της δευτεροβάθμιας εκπαίδευσης και της εκπαίδευσης μαθητευομένων σε επαγγέλματα του τεχνικού, χειροτεχνικού και διοικητικού τομέα και συνιστά τη δημιουργία προδιαγραφών για την κατάλληλη εκπαίδευσή τους και την προστασία τους στον κοινωνικό χώρο και κατά την εργασία[semigr ] υπογραμμίζει τη σπουδαιότητα των σχεδίων κατάρτισης που αφορούν ειδικά τις ανάγκες της χώρας[semigr ]

20. θεωρεί απολύτως αναγκαίο αφενός να δημιουργηθούν κατάλληλες θέσεις εργασίας για εκπαιδευμένα διευθυντικά στελέχη και αφετέρου δυνατότητες εκπαίδευσης για ενήλικες που απασχολούνται βάσει ιδιότυπων συμβάσεων, προκειμένου να καλυφθούν οι βασικές ανάγκες του πληθυσμού και να αποτραπεί η εγκατάλειψη της υπαίθρου[semigr ]

21. ζητεί να υποστηριχθούν ιδιαίτερα οι γυναίκες που επιθυμούν να ενταχθούν στην επαγγελματική ζωή, στην τοπική και δημόσια διοίκηση καθώς και σε επίπεδο κυβέρνησης και να ιδρύσουν επιχειρήσεις, ενώ, στο πλαίσιο αυτό, θα αποδίδεται ιδιαίτερη σπουδαιότητα στη διάδοση της τεχνογνωσίας στους παραδοσιακούς τομείς δραστηριοτήτων των γυναικών, όπως είναι το (μικρο) εμπόριο και η παραγωγή και η μεταποίηση τροφίμων[semigr ]

22. συνιστά, λαμβάνοντας υπόψη τη στενότητα των πόρων, το ρεαλιστικό προγραμματισμό των αναγκών όσον αφορά τη δευτεροβάθμια και τριτοβάθμια εκπαίδευση καθώς επίσης και την επαγγελματική εκπαίδεση ανάλογα με τη ζήτηση της οικονομίας και της δημόσιας διοίκησης, αλλά κατά τρόπον που να απεικονίζει το συνολικό πλαίσιο και τη σπουδαιότητα της συνεχούς και διαρκούς κοινωνικής ανάπτυξης[semigr ]

23. ζητεί την ενίσχυση της περιφερειακής συνεργασίας μεταξύ πανεπιστημίων και άλλων τριτοβάθμιων ιδρυμάτων με στόχο τη μεγαλύτερη δυνατή αξιοποίηση των οικονομικών πόρων που υπάρχουν σ´ αυτό το επίπεδο και την προώθηση της αλληλεγγύης μεταξύ γειτονικών λαών και ότι ο στόχος αυτός θα μπορούσε να επιτευχθεί επίσης μέσω αδελφοποιήσεων και μέτρων ανταλλαγής μεταξύ των εκπαιδευτικών ιδρυμάτων καθώς και μέσω τοπικών πρωτοβουλιών[semigr ]

24. υποστηρίζει, οποτεδήποτε είναι δυνατό, τη συμμετοχή των τοπικών ιδρυμάτων και οργανώσεων καθώς και των εμπειρογνωμόνων και του εργατικού δυναμικού κατά τον προγραμματισμό και την εφαρμογή προγραμμάτων που χρηματοδοτούνται από την Κοινότητα και τα κράτη μέλη[semigr ] ενώ, στο πλαίσιο αυτό, θα πρέπει να λαμβάνονται υπόψη τα συμφέροντα και οι ανάγκες των γυναικών σε όλα τα στάδια μέσω της ισότιμης συμμετοχής τους[semigr ] τονίζει ότι οι εταιρικές σχέσεις θα πρέπει να επιδιωχθούν με τις ΜΚΟ των οποίων η βασική εμπειρογνωμοσύνη μπορεί να καταστήσει τα εκπαιδευτικά προγράμματα περισσότερο υπεύθυνα έναντι των αναγκών της τοπικής κοινότητας και θα πρέπει να καταβληθούν προσπάθειες για την κλιμάκωση των καινοτομιών των ΜΚΟ και την αξιολόγηση των αποτελεσμάτων τους[semigr ]

25. επισημαίνει ότι η καινοτομία και η μεταρρύθμιση στον εκπαιδευτικό τομέα είναι μακροπρόθεσμοι στόχοι που απαιτούν μακροπρόθεσμες πολιτικές εκ μέρους των αρχών και τονίζει την ανάγκη μιας ανάλογης μακροπρόθεσμης δέσμευσης εκ μέρους της Κοινότητας και των κρατών μελών προκειμένου οι παρεμβάσεις σ´ αυτό τον τομέα να αποφέρουν θετικά αποτελέσματα[semigr ]

26. επισημαίνει τη σπουδαιότητα της εξασφάλισης του ότι τα μέτρα που λαμβάνουν η Κοινότητα και τα κράτη μέλη προς υποστήριξη της εκπαίδευσης και της κατάρτισης έχουν ως αποτέλεσμα εξελίξεις που είναι στηρίξιμες από πρακτικής και οικονομικής πλευράς μακροπρόθεσμα εκ μέρους της τοπικής διοίκησης[semigr ]

27. τονίζει την ανάγκη να αυξηθεί η αποτελεσματικότητα με την οποία χρησιμοποιούνται οι τοπικοί πόροι που διατίθενται για την εκπαίδευση και την κατάρτιση και θεωρεί ότι θα πρέπει να δοθεί έμφαση στην προώθηση νεωτεριστικών μεθόδων διδασκαλίας, όπως η τηλεμάθηση, που είναι σχεδιασμένες για τη βελτίωση τόσο της ποιότητας όσο και της δυνατότητας παροχής επίσημης εκπαίδευσης[semigr ]

28. υποστηρίζει τη μεγαλύτερη συνοχή και αποτελεσματικότητα καθώς και την ανταλλαγή δεδομένων και εμπειριών, την κατά το δυνατό ορθολογική χρήση των ανθρώπινων και οικονομικών πόρων και το συντονισμό της πολιτικής που στοχεύει στη βελτίωση των συστημάτων εκπαίδευσης και κατάρτισης των αναπτυσσομένων χωρών μέσω λειτουργικών φορέων σε επίπεδο υπηρεσιών λήψεως αποφάσεων των χορηγών και σε επίπεδο πρακτικής εφαρμογής, ενώ, στο πλαίσιο αυτό, θα πρέπει να λαμβάνονται επίσης υπόψη οι εμπειρίες των χωρών εκτός της ΕΕ[semigr ]

29. θεωρεί, υπό το πρίσμα αυτό, την ανταλλαγή δεδομένων και εμπειριών καθώς και την κατανομή εργασίας κατά την εφαρμογή των προγραμμάτων ως πολλά υποσχόμενη αφετηρία των ενεργειών, και προτρέπει τις διεθνείς οργανώσεις που απασχολούνται στον τομέα της παιδείας, τις ΜΚΟ, καθώς και τις χορηγούς χώρες και το Ευρωπαϊκό Κοινοβούλιο να μετάσχουν στην προσπάθεια αυτή[semigr ]

30. συνιστά να διατεθεί αποκλειστικά ένα σημαντικό ποσοστό των πιστώσεων του ΕΤΑ στην εκπαίδευση και την κατάρτιση με σκοπό, μεταξύ άλλων, την υλοποίηση ή την ενίσχυση εκπαιδευτικών δράσεων, ανταλλαγών και προγραμμάτων που πραγματοποιούνται σε συνεννόηση με τα κράτη δικαιούχους, τις τοπικές ΜΚΟ ανάπτυξης ή τις φιλανθρωπικές ΜΚΟ[semigr ]

31. συνιστά να εξετασθούν με προσοχή οι δυνατότητες μετατροπής της εξόφλησης του χρέους ορισμένων αναπτυσσομένων χωρών σε «πίστωση για την εκπαίδευση» προκειμένου να δοθεί νέα οικονομική ώθηση που θα εγγυάται περισσότερη δημοσιονομική ασφάλεια[semigr ]

32. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή καθώς και τις κυβερνήσεις και τα κοινοβούλια των κρατών μελών.